b'\n_START_ARTICLE_\nKalmukin kieli\n_START_SECTION_\nLevinneisyys ja puhujam\xc3\xa4\xc3\xa4r\xc3\xa4\n_START_PARAGRAPH_\nKalmukit asuvat Ven\xc3\xa4j\xc3\xa4ll\xc3\xa4 Volgan alajuoksun etel\xc3\xa4puolella sijaitsevassa Kalmukian tasavallassa, Astrahanin, Volgogradin, Rostovin ja Orenburgin alueilla, Stavropolin aluepiiriss\xc3\xa4, Siperiassa, Kirgisiassa ja Kazakstanissa. Pieni\xc3\xa4 kalmukkiryhmi\xc3\xa4 on my\xc3\xb6s Yhdysvalloissa ja Ranskassa._NEWLINE_Vuonna 1989 Ven\xc3\xa4j\xc3\xa4ll\xc3\xa4 laskettiin olevan 165\xc2\xa0800 kalmukkia ja 156\xc2\xa0300 kalmukin kielen puhujaa. Kirgisiassa kalmukkeja oli 5\xc2\xa0050 henke\xc3\xa4 ja Kazakstanissa 1\xc2\xa0100. Ven\xc3\xa4j\xc3\xa4n kalmukeista 93,1\xc2\xa0% ilmoitti \xc3\xa4idinkielekseen kalmukin ja 6,8\xc2\xa0% ven\xc3\xa4j\xc3\xa4n. Toisena kielen\xc3\xa4\xc3\xa4n ven\xc3\xa4j\xc3\xa4\xc3\xa4 puhui 86,9\xc2\xa0%._NEWLINE_Ven\xc3\xa4j\xc3\xa4n vuoden 2002 v\xc3\xa4est\xc3\xb6nlaskennassa rekister\xc3\xb6itiin 174\xc2\xa0000 kalmukkia ja 153\xc2\xa0600 kalmukin kielen puhujaa. Per\xc3\xa4ti 99,6\xc2\xa0% kalmukeista ilmoitti osaavansa ven\xc3\xa4j\xc3\xa4\xc3\xa4. Kalmukiassa asuvista kalmukeista 90,8\xc2\xa0% puhuu kalmukkia. Vuoden 2010 v\xc3\xa4est\xc3\xb6nlaskennan mukaan Ven\xc3\xa4j\xc3\xa4ll\xc3\xa4 on 80\xc2\xa0500 kalmukin puhujaa.\n_START_SECTION_\nHistoria ja murteet\n_START_PARAGRAPH_\nKalmukkien esi-isi\xc3\xa4 ovat mongoleihin kuuluneet oiraatit, jotka 1300-luvun lopulla perustivat it\xc3\xa4iseen Keski-Aasiaan itsen\xc3\xa4isen D\xc5\xbeungarian kaanikunnan. Oiraateilla oli oma kirjakieli ja kirjoitusj\xc3\xa4rjestelm\xc3\xa4, jota kalmukit k\xc3\xa4yttiv\xc3\xa4t 1900-luvulle saakka. 1600-luvun alussa halhamongolien ja turkkilaisten kansojen ahdistamat oiraatit solmivat Ven\xc3\xa4j\xc3\xa4n kanssa sopimuksen, jonka perusteella he siirtyiv\xc3\xa4t ensin Irty\xc5\xa1, Om ja I\xc5\xa1im -jokien varsille ja sittemmin nykyisille asuinseuduilleen Volgan ja Donin alajuoksujen aroille. Vuosina 1664\xe2\x80\x931771 kalmukit, joita arvioidaan olleen noin 270\xc2\xa0000 henke\xc3\xa4, muodostivat Ven\xc3\xa4j\xc3\xa4\xc3\xa4n vasallisuhteessa olleen Kalmukian kaanikunnan. Vuonna 1771 osa ven\xc3\xa4l\xc3\xa4isten ahdistamista kalmukeista (noin 125\xc2\xa0000 henke\xc3\xa4) l\xc3\xa4hti takaisin D\xc5\xbeungariaan, mutta enemmist\xc3\xb6 heist\xc3\xa4 sai surmansa matkalla. Volgan alajuoksulla kehittyi ajan mittaan erillinen kalmukkien kansa ja sen kieli._NEWLINE_Kalmukki kuuluu mongolikielten l\xc3\xa4nsiryhm\xc3\xa4\xc3\xa4n. Sen l\xc3\xa4hin sukukieli on Luoteis-Kiinassa ja L\xc3\xa4nsi-Mongoliassa puhuttu oiraatti. Kieli jakautuu torgutin ja derbetin p\xc3\xa4\xc3\xa4murteisiin, jotka puolestaan jakautuvat useisiin alamurteisiin. Niiden v\xc3\xa4liset erot ovat kuitenkin melko v\xc3\xa4h\xc3\xa4isi\xc3\xa4. Lis\xc3\xa4ksi erotetaan turkkilaisten kansojen keskuudessa vanhastaan asuneiden Issyk Kulin (Kirgisia), Orenburgin ja Uralin kalmukkien murteet, jotka ovat nyky\xc3\xa4\xc3\xa4n l\xc3\xa4hes kokonaan h\xc3\xa4vinneet.'